Polisie kry talle gesteelde, gekaapte voertuie terugArgieffoto: Phillip Bruwer Die KwaZulu-Natalse polisie het die afgelope week tydens ŉ voortgesette operasie altesaam 45 gesteelde of gekaapte voertuie in die provinsie teruggekry. Lt.kol. Thulani Zwane, provinsiale polisiewoordvoerder, het gesê die spesiale operasie het op 27 Junie begin en teen 7 Julie is op dié voertuie, ter waarde van R3,5 miljoen, beslag gelê. “Een persoon is tydens die operasie in hegtenis geneem en meer inhegtenisnemings word verwag soos wat die ondersoek vorder,” het Zwane gesê. Volgens Zwane is daar tydens die operasie gevind dat daar met verskeie voertuie “gepeuter” is of dat hul reeksnommers verander is en deur ŉ sindikaat weer op die eNatis-stelsel geregistreer is. “Die voertuie is daarna aan die publiek te koop aangebied. Mense moet uiters versigtig wees wanneer hulle voertuie by private verkopers koop wat op verskeie mediaplatforms adverteer.” Zwane het die publiek gewaarsku om op hul hoede te wees en het die publiek verseker dat die polisie nie enige tarief van motoriste hef as hul voertuie by die polisie se stoorgeriewe gehou word nie.